धमाके से पहले एयरपोर्ट गई थी संदिग्ध कार  
यह कार फरीदाबाद में लावारिस हालत में मिली है, लेकिन दिल्ली पुलिस के मुताबिक इसका हाईकोर्ट में हुए धमाके से कोई रिश्ता नहीं है।
दिल्ली हाईकोर्ट में हुए धमाके के सिलसिले में दिल्ली पुलिस को जिस सैंट्रो कार की तलाश है, उसके बारे में एनडीटीवी इंडिया को कुछ अहम जानकारियां मिली हैं। यह कार धमाके से पहले कल सुबह पांच बजकर 35 मिनट पर इंदिरा गांधी एयरपोर्ट के टर्मिनल थ्री पर गई थी। इस दौरान एयरपोर्ट पर लगे सुरक्षा कैमरे ने कार और उसके ड्राइवर की तस्वीरें कैद कर लीं।  एनडीटीवी इडिया के पास ये तस्वीरें हैं। एनडीटीवी के पास जो तस्वीरें हैं, उनसे पता चलता है कि ड्राइवर 22−23 साल का एक नौजवान है जिसका रंग सांवला है, उसके घने काले बाल हैं और मूंछें हैं। इस ड्राइवर ने सफेद रंग की शर्ट पहन रखी थी।  एयरपोर्ट के रिकॉर्ड के मुताबिक ये कार 10 और 14 जुलाई को भी वहां गई थी। हालांकि दिल्ली पुलिस का कहना है कि कार फरीदाबाद से मिली है, लेकिन इसका हाईकोर्ट में हुए धमाके से कोई लेनादेना नहीं है।